**Notă informativă**

*la proiectul hotărârii Guvernului „Cu privire la aprobarea Regulamentului privind organizarea şi funcţionarea Inspectoratului de management operațional al Ministerului Afacerilor Interne, structurii şi efectivului - limită al acestuia”*

***1. Condiţiile ce au impus elaborarea proiectului de act normativ***

Proiectul hotărârii Guvernului a fost elaborat de către Ministerul Afacerilor Interne în vederea implementării obiectivelor stabilite în Strategia naţională de ordine şi securitate publică pentru anii 2017-2020, aprobată prin hotărârea Guvernului nr. 354 din 31 mai 2017.

Conform Obiectivului 3 *„Dezvoltarea managementului resurselor umane aferente ordinii şi securităţii publice, apt să susţină specific îndeplinirea misiunilor şi atribuţiilor, sporirea integrităţii şi combaterea corupţiei”*, Acţiunea 3.2 *„Dezvoltarea capacităţii de proiectare organizaţională, unificarea, coerenţa și optimizarea structurală, adecvarea la specificul atribuţiilor, asigurarea numerică și calitativă a efectivelor instituţiei”,* la nivelul Ministerului Afacerilor Interne urmează să fie constituită subdiviziunea de management operaţional.

În context, pentru aducerea în concordanţă a cadrului normativ în vigoare la prevederile Legii nr. 98 din 04 mai 2012 *privind administraţia publică centrală de specialitate*, hotărârii Guvernului nr. 1001 din 26 decembrie 2011 *„Privind punerea în aplicare a unor acte legislative”*, hotărârii Guvernului nr. 693 din 30 august 2017 *„C*u privire la organizarea şi funcţionarea Ministerului Afacerilor Interne” şi hotărârii Guvernului nr. 1206 din 02 noiembrie 2017 „Cu privire la Centrul Naţional de Coordonare Integrată a Acţiunilor de ordine Publică”, a fost elaborat proiectul hotărârii Guvernului.

***2. Principalele prevederi, evidenţierea elementelor noi***

Proiectul hotărârii Guvernului *„Cu privire la aprobarea Regulamentului privind organizarea şi funcţionarea Inspectoratului de management operațional al Ministerului Afacerilor Interne, structurii şi efectivului - limită al acestuia”* stabileşte forma organizatorico-juridică al Inspectoratului, competențele, atribuţiile, modul de organizarea a activităţii Inspectoratului, structura şi efectivul-limită al acestuia.

Pentru îndeplinirea desăvârșită a atribuțiilor și responsabilităților Ministerului Afacerilor Interne, Inspectoratul de management operaţional fiind o structură organizaţională de specialitate separată în sistemul administrativ al Ministerului Afacerilor Interne, cu competenţă generală de realizare a funcţiilor de management operaţional, care va avea următoarele funcţii:

1. *de reglementare* prin promovarea politicilor și actelor normative în domeniile managementului operațional și al procedurilor de operare standard în cadrul MAI;
2. *de suport decizional* prin asigurarea fundamentării deciziilor conducerii MAI în procesul de realizare al managementului integrat al forțelor și mijloacelor autorităților administrative din subordinea MAI;
3. *de monitorizare și informare* prin monitorizarea continuă la nivelul MAI a evenimentelor produse la nivel naţional şi internațional, în vederea cunoaşterii situaţiei operative, sporirii capacităţii de reacţie și asigurarea fluxului informaţional continuu;
4. *de analiză* prin evaluarea riscurilor specifice domeniilor de competenţă ale MAI;
5. *de planificare* și cooperare prin asigurarea elaborării, coordonării şi implementării planurilor și procedurilor în domeniul managementului operaţional și gestionarea situațiilor specifice și de criză, în cooperare cu alte autorități ale statului cu competențe în domeniu;
6. *de interoperabilitate* realizată prin coordonarea îndeplinirii în mod integrat a măsurilor planificate și asigurarea, la indicația conducerii MAI, a coordonării operaționale integrate cu forțele şi mijloacele autorităților administrative din subordinea MAI;
7. *de evaluare* prin analiza și verificarea modului de îndeplinire a activităților de serviciu de către subdiviziunile autorităților administrative din subordinea MAI.

Regulamentul Inspectoratului de management operaţional este constituit din 3 capitole: Capitolul I - Dispoziţii generale, Capitolul II -Misiunea, funcțiile de bază, atribuțiile principale şi drepturile generale ale Inspectoratului şi Capitolul III - Organizarea activităţii Inspectoratului.

***3. Fundamentarea economico-financiară***

Implementarea proiectului hotărârii Guvernului *„Cu privire la aprobarea Regulamentului privind organizarea şi funcţionarea Inspectoratului de management operațional al Ministerului Afacerilor Interne, structurii şi efectivului - limită al acestuia”* nu necesită cheltuieli suplimentare din contul bugetului de stat.

***4. Rezultatele scontate***

Ca urmare a implementării prezentului proiect Inspectoratul de management operațional al Ministerului Afacerilor Interne, va avea misiunea de coordonareoperaţională integrată cu forţele şi mijloacele autorităţilor administrative şi instituțiilor din subordinea Ministerului, monitorizare a evenimentelor și managementul informației din sfera de competență a MAI, asigurare a suportului decizional conducerii MAI şi Centrului Național de Coordonare Integrată a Acțiunilor de Ordine Publică, interoperabilitate a forțelor de intervenție în gestionarea situațiilor specifice şi de criză şi de evaluare organizațională a subdiviziunilor autorităților administrative şi instituțiilor din subordinea Ministerului.

***5. Transparenţa în procesul decizional***

În scopul respectării prevederilor Legii nr. 239 din 13 noiembrie 2008 privind transparenţa în procesul decizional, proiectul a fost plasat pe portalul guvernamental [www.particip.gov.md](http://www.particip.gov.md) şi pagina oficială a MAI în reţeaua internet, directoriul ,,Transparența”/,,Consultări publice”.

Proiectul va fi expediat către Ministerul Justiţiei şi Centrul Naţional Anticorupţie în rezultatul coordonării acestuia cu instituţiile interesate.

**Secretar de Stat Alexandru LARIONOV**